Elisabeth Hoff

Elisabeth Hoff (født 1958 i Ålesund) er en norsk sykepleier og var leder for Verdens helseorganisasjons hjelpearbeid i Syria 2012–19. I 2019 flyttet hun sitt virke til Libya.

Hun er utdannet sykepleier og jobbet ved Ullevål sykehus i Oslo der hun videreutdannet seg til jordmor. Siden tok hun flere mastergrader, en i pedagogikk ved Universitetet i Trondheim i 1988, og en i Community Health (samfunnsmedisin) ved University of California, San Francisco fra 1991. Hun har også en grad i International Relations/Conflict Resolution fra Harvard Law School i USA fra 1996.

Hennes første stasjonering var for Palestinakomiteen i Kairo i 1987. Så jobbet hun for internasjonale hjelpeorganisasjoner i land som Egypt, Zimbabwe, Afghanistan, Somalia, Rwanda og Armenia. For Verdens helseorganisasjon var hun rådgiver for familierådgiving i Regional Office for Africa (AFRO). Så var hun organisasjonens representant i Armenia. Hun har også vært Chief of Operations for Unitaid, og The Global Fund to Fight AIDS, Tuberculosis and Malaria.

I sin tid som WHOs stedlige representant i Syria 2012–19 bygget hun, ifølge et intervju med Hanne Skartveit, opp et hjelpeapparat fra syv til over to hundre medarbeidere. Det ble i juli 2019 kjent at hun blir WHOs nye representant i Libya.

Hun ble i 2018 tildelt Gunnar Sønstebys minnefond. Prispengene ga hun til et humanitært prosjekt hun driver i Syria. Senere i 2018 ble hun Årets Peer Gynt og hun mottok Erik Byes Minnepris for 2017.<ref>Jordmor Elizabeth Hoff får Erik Byes minnepris i Sykepleien den 25. juni 2018</ref>

I 2019 utkom en biografi om henne.

Hoff ble i 2021 utnevnt til kommandør med stjerne av St. Olavs Orden for fremragende innsats for menneskeheten.

Litteratur
Ole Øyvind Sand Holth, En helvetes jobb (Elizabeth Hoff og hennes sju år i Syria)'', Gyldendal, 2019

Referanser

Norske sykepleiere
Personer fra Ålesund kommune
Personer tilknyttet FN
Humanitært arbeid
Norske jordmødre